  Виталий Пронин Йӧскалык политикая министерство гожъяськисьёс понна «Бадӟым лыдӟет дауре» конкурс ортчытэ. Ужъёс одно ик удмурт кылын луыны кулэ. Конкурс кыстӥськоз 2016-тӥ арын декабрёзь. Радъяськоз 2 номинация. «Бекче-бече, усьтӥськы!» - татчы автор 5-9 аресъем нылпиослы гожтэм произведениоссэ ыстыны быгатэ. Со 2 листлэсь тросгес луыны кулэ ӧвӧл (1 листэ 40 сюрс знак тэре). «Оло зэм, оло даур…» ӧре лэзем гожтэмъёсты шумпотыса лыдӟозы 10 -16 аресъем удмурт нылпиос. Татчы ыстэм произведение одно ик фэнтези, детектив яке приключение жанрен гожтэмын луыны кулэ. Фэнтези гожтыкуды, лыдэ басьтыны турттэ удмурт мифологиысь геройёсты, иворто радъясьёс. «Оло зэм, оло даур…» номинацие ыстэм произведенилэн быдӟалаез 10 авторской листлэсь бадӟымгес луыны кулэ ӧвӧл.Дэмласьком тӥледлы пыриськыны та вожвылъяськонэ. Угось кузьымъёс бадӟымесь. Нырысетӥ инты понна «Бекче-бече, усьтӥськы!» номинациын - 30 сюрс манет, «Оло зэм, оло даур…» ӧрын - 55 сюрс. Нимысьтыз дунъясьёс сяна, вормисьёсты лыдӟисьёс но быръёзы. Таиз понна но нимысьтыз кузьым луоз."УД"  